CELEX: 32021D1137
Language: hr
Date: 2021-06-30 00:00:00
Title: Provedbena odluka Komisije (EU) 2021/1137 оd 30. lipnja 2021. o zahtjevu za registraciju europske građanske inicijative pod nazivom „Europska ekološka ocjena (European EcoScore)” u skladu s Uredbom (EU) 2019/788 Europskog parlamenta i Vijeća (priopćeno pod brojem dokumenta C(2021) 4951) (Vjerodostojan je samo tekst na engleskom jeziku)

12.7.2021   
               
               
                  HR
               
               
                  Službeni list Europske unije
               
               
                  L 246/4
               
            
         PROVEDBENA ODLUKA KOMISIJE (EU) 2021/1137
         оd 30. lipnja 2021.
         o zahtjevu za registraciju europske građanske inicijative pod nazivom „Europska ekološka ocjena (European EcoScore)” u skladu s Uredbom (EU) 2019/788 Europskog parlamenta i Vijeća
         
            
               (priopćeno pod brojem dokumenta C(2021) 4951)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 13. svibnja 2021. podnesen zahtjev za registraciju europske građanske inicijative pod nazivom „Europska ekološka ocjena (European EcoScore)”.
                  
               
                     (2)
                  
                  
                     Ciljevi inicijative navedeni su kako slijedi: „Mi smo građanski pokret čiji su začetnici mladi iz cijele Europe koji žele poduzeti konkretne mjere za zaštitu okoliša! S obzirom na ciljeve europskog zelenog plana i Pariškog sporazuma, pozivamo Europsku komisiju da uvede pouzdanu europsku ekološku ocjenu. Takva bi se ocjena izražavala oznakom koja europskim potrošačima daje transparentne informacije o učinku koji na okoliš imaju proizvodi koji su proizvedeni u Europskoj uniji ili se prodaju na njezinu tržištu. Ta obavezna i jasno vidljiva oznaka na ambalaži pružala bi jednostavne i pouzdane informacije o učinku proizvoda na okoliš u skladu s odabranim slovom (A – vrlo dobar za okoliš, F – vrlo štetan za okoliš).”
                  
               
                     (3)
                  
                  
                     U inicijativi se navode sljedeći konkretni ciljevi: „[1] omogućiti europskim potrošačima donošenje informiranih odluka o kupnji u kojima se na temelju jasne i pouzdane oznake uzima u obzir učinak ponuđenih proizvoda na okoliš; [2] potaknuti subjekte iz struke da smanje učinak svojih proizvoda na okoliš te istaknuti proizvode koji su već ekološki prihvatljivi; [3] omogućiti primjenu ujednačene oznake utemeljene na izračunu koji je standardiziran za cijelo područje Unije kako bi se izbjeglo zbunjivanje potrošača mnogobrojnim ekološkim oznakama.”
                  
               
                     (4)
                  
                  
                     U prilogu su navedene dodatne pojedinosti o predmetu, ciljevima i kontekstu inicijative. Organizatori pozdravljaju činjenicu da Unija već poduzima proaktivne mjere za borbu protiv klimatskih promjena. Tvrde da sve više potrošača traži jasne i transparentne informacije o proizvodima koje kupuju. Spominju uspjeh drugih sličnih inicijativa i oznaka na kojima se navodi prehrambena kvaliteta proizvoda ili njihov učinak na okoliš. Budući da su to uglavnom privatne inicijative, organizatori navode da postoji nedostatak usklađenosti u pristupu i provedbi na razini Unije. Smatraju da bi predložena europska ekološka ocjena trebala biti obvezna, a omogućivala bi primjenu ujednačene oznake utemeljene na izračunu koji je standardiziran za cijelo područje Unije. Odabir metoda izračuna trebao bi se temeljiti na znanstvenim dokazima, a oznaka bi potrošačima trebala biti lako dostupna (npr. u obliku crtičnog koda na proizvodu koji se može skenirati).
                  
               
                     (5)
                  
                  
                     Organizatori pozivaju Komisiju da predloži zakonodavstvo kojim se uvodi ujednačena oznaka za proizvode koji su proizvedeni u Europskoj uniji ili se prodaju na njezinu tržištu, a koja bi građanima Unije pružala transparentne informacije o učinku tih proizvoda na okoliš.
                  
               
                     (6)
                  
                  
                     Prijedlog bi se prijedlog mogao temeljiti na članku 114. ili članku 192. Ugovora. Članak 114. Ugovora pravna je osnova na temelju koje Komisija može predložiti mjere za usklađivanje odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta. Članak 192. Ugovora pravna je osnova na temelju koje Komisija može predložiti mjere za postizanje ciljeva politike Unije u području okoliša utvrđenih u članku 191. Ugovora, točnije očuvanja, zaštite i poboljšanja kvalitete okoliša, zaštite ljudskog zdravlja, razboritog i racionalnog korištenja prirodnih bogatstava te promicanja mjera na međunarodnoj razini za rješavanje regionalnih, odnosno svjetskih problema okoliša, a osobito borbe protiv klimatskih promjena.
                  
               
                     (7)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (8)
                  
                  
                     Tim zaključkom ne prejudicira se procjena bi li konkretni činjenični i materijalni uvjeti potrebni za djelovanje Komisije, uključujući usklađenost s načelom proporcionalnosti, u ovom slučaju bili ispunjeni.
                  
               
                     (9)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (10)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (11)
                  
                  
                     Inicijativu pod nazivom „Europska ekološka ocjena (European EcoScore)” stoga bi trebalo registrirati,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Europska ekološka ocjena (European EcoScore)”.
         
         
            Članak 2.
            Ova je Odluka upućena skupini organizatora europske građanske inicijative pod nazivom „Europska ekološka ocjena (European EcoScore)”, koju u svojstvu osoba za kontakt predstavljaju Antoine THILL i Elsa KRAEMER.
         
         
            Sastavljeno u Bruxellesu 30. lipnja 2021.
            
               
                  Za Komisiju
               
               Věra JOUROVÁ
               
                  Potpredsjednik
               
            
         
         
            (1)  SL L 130, 17.5.2019., str. 55.